***Η βασιλεία του Μιχαήλ Γ΄ και η αυγή της Νέας Εποχής***

*(σελ.36-38)*

***(Οδηγίες μελέτης)***

1. Μελετήστε το κείμενο στις σελίδες 36-37 του βιβλίου σας. Δώστε έμφαση στα εξής σημεία:

* **Νέα εποχή** είναι η περίοδος ανάπτυξης της ακμής του Βυζαντίου, που ξεκινάει με τη βασιλεία του **Μιχαήλ Γ΄** (μέσα 9ου αι.) και κορυφώνεται με τη **μακεδονική δυναστεία** (έως αρχές 11ου αι.).
* Το τέλος της εικονομαχίας και η λήξη του διχασμού που επέφερε επιτρέπει στο Βυζάντιο να ασχοληθεί με έργα άμυνας και πολιτισμού.
* Στα μέσα του 9ου αι. τις κρατικές υποθέσεις διευθύνει ο ικανότατος θείος του ανήλικου Μιχαήλ Γ΄ καίσαρ **Βάρδας**.
* Με πρωτοβουλία του Βάρδα (→ ιδρυτής) ιδρύεται η **Σχολή της Μαγναύρας**, πανεπιστήμιο με τέσσερις σχολές: φιλοσοφίας, γραμματικής, γεωμετρίας και αστρονομίας. Τη διεύθυνση της σχολής αναλαμβάνει ο **Λέων Φιλόσοφος** ή **Μαθηματικός**, διάσημος επιστήμονας της εποχής του. Η σχολή γίνεται κέντρο λογίων και προετοιμάζει την **αναβίωση των αρχαίων γραμμάτων**.
* Αυτή την περίοδο οι **λόγιοι** αναζητούν, συλλέγουν, μελετούν και αντιγράφουν **χειρόγραφα** της αρχαίας γραμματείας (και έτσι τα διασώζουν από τη φθορά του χρόνου και την εξαφάνιση).
* Ο πιο αξιόλογος από αυτούς είναι ο **Φώτιος**. Το σημαντικότερο έργο του είναι η «Μυριόβιβλος» (όπου σχολιάζει έργα αρχαίων συγγραφέων). Έγραψε επίσης ομιλίες, ένα λεξικό και θεολογικά έργα. Το σημαντικότερο επίτευγμά του ως πατριάρχη ήταν η σύλληψη ως σχεδίου και πραγματοποίηση του εκχριστιανισμού των Σλάβων.
* Από τους συνεχείς πολέμους με τους Άραβες εμπνεύστηκε η **βυζαντινή επική ποίηση**, τα **ακριτικά τραγούδια**. Εξυμνούσαν τα κατορθώματα των **ακριτών** (= στρατιωτών που προστάτευαν τα ανατολικά σύνορα [«άκραι»] της αυτοκρατορίας). Το σημαντικότερο ήταν το **έπος του Βασιλείου Διγενή Ακρίτα**, ενώ μικρότερο είναι το **έπος του Αρμούρη**. Τα συνέθεταν ανώνυμοι τραγουδοποιοί και τα έψαλλαν περιφερόμενοι τραγουδιστές (→ «αγύρτες») στις επαρχίες της Μ. Ασίας.
* Τα ακριτικά τραγούδια εκπροσωπούν τη **δημώδη** ή **λαϊκότροπη βυζαντινή λογοτεχνία**, που αναπτύσσεται παράλληλα με τη **λόγια γραμματεία**.